Tricolorii pe marile ecrane: Documentarul "În Inima Naționalei" ajunge în cinematografe. Un film realizat de Remus Achim
A rămas mai puțin de o lună până când Naționala de Fotbal a României joacă primul meci la Campionatul European după o absență de opt ani de la turneele finale.
Până atunci îi putem urmări pe tricolori pe marile ecrane.
Documentarul "În Inima Naționalei", realizat de Remus Achim, a ajuns în cinematografele din țară.
Producția prezintă în premieră imagini din vestiarul echipei, dar și interviuri în care descoperim și altă față a fotbaliștilor.
Documentarul "În Inima Naţionalei" le dă ocazia, pentru prima dată, spectatorilor să pătrundă în spatele uşilor închise şi să înţeleagă cum au trăit selecţionerul Edi Iordanescu şi tricolorii cele mai tensionate momente ale ultimilor ani, dar şi bucuria unei calificări la care mulţi nu mai sperau.
Remus Achim – regizor: "În spatele sportului e multă emoţie, ambiţie, perseverenţă, curaj."
"În Inima Naţionalei" este lungmetrajul de debut al regizorului Remus Achim, fost jurnalist al Ştirilor Pro TV.
Remus Achim – regizor: "Sunt nişte lucruri...Avem nevoie de chestii motivaţionale. Eu cred în asta."
A urmărit tricolorii timp de câteva luni şi a avut acces la sute de ore de filmări înregistrate pe durata calificărilor care, până acum, n-au fost făcute publice.
Remus Achim – regizor: "Sunt nişte imagini care îţi arată lucrurile aşa cum sunt. Dacă tu ai fi fost în vestiarul echipei naţionale şi ai fi luat telefonul şi ai fi stat aşa, atunci exact genul ăsta de imagini l-ai fi surprins. Şi atunci ar fi ajuns foarte uşor la public. Pentru că publicul nu se simte păcălit de imaginea asta şi nu se va simţi."
În film descoperim şi o altă fată a jucătorilor naţionalei. După ore de interviuri, aceştia şi-au lăsat garda jos.
În film regăsim şi unul dintre puţinele momente în care Ianis Hagi vorbeşte deschis despre cum este să trăieşti în umbra marelui Gică Hagi.
Ianis Hagi: "Presiunea a fost acolo din prima zi. M-am născut cu presiune, fie că am vrut, fie că n-am vrut, presiunea e acolo."
De săptămâna aceasta, "În Inima Nationalie" rulează în cinematografele din toată ţara. Iar pe 17 iunie, în direct la PRO TV, puteţi urmări România-Ucraina, primul meci al Naţionalei la turneul European.
Sursa: Pro TV
Dată publicare:
22-05-2024 17:20